Turning Point USA

Turning Point USA (TPUSA) tai lyhyemmin Turning Point on yhdysvaltalainen konservatiivinen opiskelijajärjestö. Järjestön perustivat vuonna 2012 Charlie Kirk ja Bill Montgomery. Järjestö kuvaa itseään ”rajoitetun hallituksen, vapaiden markkinoiden ja vapauden” edistäjäksi. Järjestöllä on ryhmiä yli 3 500 yliopistossa ja high schoolissa kaikissa Yhdysvaltain osavaltioissa. TPUSA:ta on kuvattu yhdeksi Yhdysvaltain suurimmmista nuorisoliikkeistä.
Järjestö on tehnyt läheistä yhteistyötä muun muassa konservatiivisen viestintäyhtiö PragerU:n kanssa.
Historia.
Turning Point USA perustettiin yleishyödylliseksi järjestöksi Barack Obaman uudelleenvalinnan jälkeen vuonna 2012. Järjestön tarkoituksena oli valistaa nuoria konservatiivisesta politiikasta ja edesauttaa konservatiivisten ajatusten leviämistä. Järjestön perustajia olivat Charlie Kirk ja teekutsuliike-aktivisti Bill Montgomery.
Vuonna 2025 järjestö järjesti nuorten naisten johtajuushuippukokouksen Texasissa, johon osallistuivat Charlie Kirk ja tämän vaimo Erika Kirk. Tapahtumaan osallistui yli 3 000 naista ja tapahtumassa puhuttiin muun muassa avioliiton puolesta.
Charlie Kirkin murha.
Liikkeen perustaja Charlie Kirk murhattiin 10. syyskuuta 2025 järjestön tapahtumassa Utah Valleyn yliopistolla. Kirkille myönnettiin postuumisti presidentin vapaudenmitali. Charlie Kirkin leski Erika Kirk nimettiin 19. syyskuuta 2025 TPUSA:n toimitusjohtajaksi ja hallituksen puheenjohtajaksi. Erika Kirk ilmoitti, että järjestö jatkaa kampuskierroksiaan ja pitää vuosittaisen "America Fest" -tapahtuman Arizonassa joulukuussa 2025.
Toiminta.
TPUSA:n toimintaan kuuluu kenttäedustajien rekrytointi kampuksille edistämään oikeistolaisia keskusteluteemoja muun muassa taloudesta ja uskonnosta. Järjestö järjestää vuosittain kuusi kansallista huippukokousta ja kahdeksan alueellista konferenssia.
Aloitteet.
Järjestön aloitteita ovat olleet muun muassa "Professor Watchlist" vuodelta 2016, jossa listattiin akateemikkoja, joiden katsottiin syrjivän konservatiivisia opiskelijoita ja edistävän vasemmistolaista propagndaa sekä "School Board Watchlist" vuodelta 2021, jossa listattiin koulujen johtokuntien jäseniä, jotka ovat edistäneet antirasistisia opetussuunnitelmia.
Ryhmät.
Järjestöllä on myös useita spin off-ryhmiä. Turning Point Action on ruohonjuuritason poliittinen haara, joka keskustelee äänestäjien kanssa ja edistää konservatiivisten ehdokkaiden valintaa. Turning Point Faith keskittyy erityisesti uskonnolliseen edunvalvontaa ja Turning Point Endowment vastaa järjestön hyväntekeväisyys- ja rahoitustoiminnasta.
Podcastit.
Liikkeen omia podcasteja ovat pääasiassa oikeistolaisen politiikkaan keskittyvä "Charlie Kirk Show", jonka juontajana toimi Charlie Kirk. "Culture Apothecary" on Alex Clarkin juontama podcast, jossa käsitellään terveysteemoja.
Vaikutus.
TPUSA:n ansioksi lasketaan usein nuorten Donald Trumpin kannattajien innostaminen – hänen menestyksekkäiden vaalikampanjoidensa aikana vuosina 2016 ja 2024 sekä kampanjassa, joka päättyi tappioon Joe Bidenille vuonna 2020. Trump on puhunut TPUSA:n tapahtumissa muiden merkittävien republikaanien, kuten entisen varapresidentin Mike Pencen, varapresidentti J. D. Vancen ja Floridan kuvernöörin Ron DeSantisin kanssa.
Rahoitus.
Järjestön rahoitus tapahtuu lahjoitusten avulla, joita antavat muun muassa jotkut Yhdysvaltain republikaanisen puolueen poliitikot.
Kritiikki.
Anti-Defamation League on väittänyt TPUSA:n jäsenillä olevan yhteyksiä poliittiseen ääriajatteluun, ja että jäsenet ovat esittäneet rasistisia ja syrjiviä kommentteja.